**Exel Composites Oyj** (vuoteen 2009 **Exel Oyj**) on suomalainen teknologiayhtiö, joka suunnittelee, valmistaa ja markkinoi komposiittisia profiileja ja putkia teollisiin sovelluksiin. Exel Compositesin osake on listattu Helsingin pörssissä.

Aiemmin Exelin toinen keskeinen liiketoiminta-alue oli Exel Sports Brands, eli outdoor- ja salibandytuotteet. Yritys myi huonosti kannattaneen urheiluvälineliiketoiminnan vuosina 2008–2009 keskittyäkseen komposiittiprofiileihin.

Suomessa Exelillä on kaksi tuotantolaitosta: Mäntyharjun tehdas ja Joensuun Kiihtelysvaarassa sijaitseva Kivaran tehdas.

Historia
--------

Exel perustettiin vuonna 1960 ja se aloitti toimintansa valmistamalla sähkönalleja. Yhtiön nimi muodostuu sanoista Explosive Electronics (suom. *räjähtävä elektroniikka*). Urheiluvälineiden valmistamisen Exel aloitti 1970-luvulla, jolloin se alkoi valmistaa maastohiihtosauvoja. Teollisia sovelluksia yritys alkoi valmistaa vuonna 1980. Yhtiö alkoi ensimmäisenä maailmassa valmistaa kävelysauvoja vuonna 1997.

Vuosina 2006–2007 yhtiö siirsi kannattavuutensa parantamiseksi sauva- ja salibandytuotteiden jatkojalostuksen ja kokoonpanon alihankintaan Kiinaan. Toukokuussa 2008 Exel myi outdoor-liiketoimintansa (maastohiihto-, alppi-, kävely-, vaellus- ja rullaluistelusauvojen valmistus) Karhu Sportsille. Exel Sports Brandsiin jäi jäljelle salibandyliiketoiminta; Exel oli kuitenkin ilmoittanut, että urheiluvälineiden valmistus ei ole enää sen avainliiketoimintaa. Maaliskuussa 2009 Exel myi myös salibandyliiketoiminnan ja keskittyi tämän jälkeen vain komposiittiprofiileihin.

Riku Kytömäki aloitti Exel Compositesin toimitusjohtajana maaliskuussa 2014. Hän siirtyi tehtävään ABB:n johtotehtävistä ja seurasi Exel Compositesin johdossa Vesa Korpimiestä, joka oli ollut yhtiön johdossa vuodesta 2008.

### Exel Sports Brands

Exel Oyj valmisti **Exel Floorball** tuotenimikkeen alla salibandytuotteita, kuten mailoja, palloja ja vaatetusta vuoteen 2009 asti. Salibandytuotteita markkinoitiin lisäksi **Canadien**, **Prostick** ja **Precision** -tuotemerkeillä. Vuoteen 2008 asti Exel Sports Brandsiin kuului myös outdoor-liiketoiminta, eli maastohiihto-, alppi-, kävely-, vaellus- ja rullaluistelusauvojen valmistus ja markkinointi.

Vuoden 2008 lopussa Exel Sports Brandsin palveluksessa oli 19 henkilöä, joista 14 Suomessa ja viisi Ruotsissa. Samalla sen liikevaihto vuonna 2008 oli noin 10 miljoonaa euroa, ja liiketappiota syntyi noin yhdeksän miljoonaa euroa.

Maaliskuussa 2009 Exel ilmoitti myyvänsä Exel Sports Brandsin jäljellä olevan osan, eli salibandyliiketoiminnan Cape Nordic Oy:lle; kaupan hintaa ei julkaistu. Uusi omistaja jatkoi salibandytuotteiden valmistusta Exel-brändin alla. Exelin salibandytuotemerkkien oikeudet siirtyvät puolestaan EF Team Sports Oy:lle vuonna 2010. EF Team Sportsin pääomistaja Pertti Keskitalo omisti myös ESB Sports Oy:n, joka on Exelin outdoor-tuotteiden (hiihto- ja kävelysauvat) lisenssinhaltija.

Osake
-----

Exelin osake noteerataan Helsingin pörssissä pienten yhtiöiden sarjassa. Yhtiön suurin omistaja on Aktia-pankin erikoissijoitusrahasto Aktia Mikro Markka, joka omisti elokuun 2023 lopussa 6,41 % osakkeista.

Suurimmat osakkeenomistajat 31.8.2023:

1. Erikoissijoitusrahasto Aktia Mikro Markka – 6,41 %
2. OP-Suomi Pienyhtiöt -sijoitusrahasto – 6,33 %
3. Skandinaviska Enskilda Banken AB (hallintarekisteröity) – 6,27 %
4. Keskinäinen Eläkevakuutusyhtiö Ilmarinen – 4,17 %
5. Seligson Phoebus -sijoitusrahasto – 3,36 %

Lähteet
-------

1. 1 2 3 4 5  Vuositilinpäätös 2018 (PDF) Exel Composites Oyj. Viitattu 19.10.2019.
2. ↑  Exel Composites Oyj Kauppalehti. Viitattu 27.8.2017.
3. 1 2 3  Vuosikertomus 2008 Exel Oyj. Viitattu 2.4.2009.
4. 1 2  Exel Composites: yritystieto Exel Oyj.  Arkistoitu 6.1.2011. Viitattu 2.4.2009.
5. ↑  Exel Oyj:n tilinpäätöstiedote 2008  13.2.2009. Exel Oyj. Viitattu 14.2.2002.
6. 1 2 3  Pörssitiedote: Exel myy outdoor-liiketoimintansa Karhu Sportsille  2.5.2008. Exel Oyj. Viitattu 10.1.2009. [vanhentunut linkki]
7. 1 2  Exelin sählybisnes Cape Nordicille *Kauppalehti*.  24.3.2009.  Arkistoitu 25.3.2009. Viitattu 2.4.2009.
8. ↑  Tuotantolaitokset Exel Composites Oyj.  Arkistoitu 19.2.2015. Viitattu 20.2.2011.
9. ↑  Historia Exel Oyj.  Arkistoitu 21.11.2008. Viitattu 10.1.2009.
10. ↑  Exel vuosikertomus 2006 Exel Oyj. Viitattu 2.3.2008. [vanhentunut linkki]
11. ↑  Exel siirtää jatkojalostusta Kiinaan, aloittaa yt-neuvottelut *talentum.com*.  25.1.2006. Talentum. Viitattu 2.3.2008. [vanhentunut linkki]
12. 1 2 3  Exel myy salibandyliiketoimintansa Cape Nordic Oy:lle (pörssitiedote)  24.3.2009. Exel Oyj. Viitattu 2.4.2009.
13. ↑  ABB:n Riku Kytömäestä Exelin toimitusjohtaja *is.fi*.  16.9.2013. Taloussanomat. Viitattu 19.10.2019.
14. ↑  EF Team Sportsista Exelin salinbandytuotemerkkien lisenssihaltija (pörssitiedote)  29.1.2010. Exel Composites Oyj. Viitattu 30.1.2010.
15. 1 2  Major shareholders Exel Composites. Viitattu 16.9.2023.

Aiheesta muualla
----------------

* Exel Composites (englanniksi, kiinaksi)
* Exel Compositesin sijoittajasivut